## Pravilnik o tehničkom nadzoru električnih postrojenja, instalacija i uređaja namijenjenih za rad u prostorima ugroženim eksplozivnom atmosferom

### NN 69/1998 (14.5.1998.), Pravilnik o tehničkom nadzoru električnih postrojenja, instalacija i uređaja namijenjenih za rad u prostorima ugroženim eksplozivnom atmosferom

# **DRŽAVNI ZAVOD ZA NORMIZACIJU I MJERITELJSTVO**

Na temelju članka 36. stavka 3. Zakona o normizaciji ("Narodne novine"
broj 55/96) ravnatelj Državnog zavoda za normizaciju i mjeriteljstvo, donosi

## **PRAVILNIK**

### **O TEHNIČKOM NADZORU ELEKTRIČNIH POSTROJENJA, INSTALACIJA I UREĐAJA NAMIJENJENIH ZA RAD U PROSTORIMA UGROŽENIM EKSPLOZIVNOM ATMOSFEROM**

I. OPĆE ODREDNICE

Članak 1.

Ovim pravilnikom propisuje se način obavljanja tehničkog nadzora nad
postrojenjima, uređajima, opremom i drugim sredstvima za rad u građevinama
i prostorima ugroženim eksplozivnom atmosferom plinova, para, maglica i
prašine sa zrakom (u daljnjem tekstu: ugrožen prostor) te instalacijama
koje postrojenja, uređaje, opremu i druga sredstva rada povezuju u funkcionalnu
cjelinu (u daljnjem tekstu. posebna oprema), a nalaze se u ugroženom prostoru
ili imaju utjecaj na instalacije u ugroženom prostoru.

Tehnički nadzor obuhvaća:

1. pregled i ocjenu dokumentacije na temelju koje se izgrađuje postrojenje
s posebnom opremom

2. pregled i ocjenu postrojenja prije puštanja u pogon

3. nadzor nad posebnom opremom u uporabi kod korisnika (funkcionalnost
protueksplozijske zaštite, održavanje i dr.)

4. nadzor nad pravnim i fizičkim osobama za proizvodnju posebne opreme

5. nadzor nad pravnim i fizičkim osobama koje obavljaju popravke, obnovu
i/ili pregradnju posebne opreme.

Odredbe ovog pravilnika ne primjenjuju se na:

- uređaje i opremu iz područja medicine koji služe za neposrednu obradu
pacijenata

- uređaje za uporabu plina u domaćinstvima instalirane snage ispod 50
kW

- uporabu prijevoznih sredstava pomorskog, riječnog, šinskog i zračnog
prometa kada se ne nalaze u ugroženom prostoru

- na uređaje i opremu koju upotrebljava Hrvatska vojska i policija

- na uređaje i opremu namijenjenu za zaštitu zdravlja.

Članak 2.

Pojmovi u ovom pravilniku imaju sljedeće značenje:

- *posebna oprema* smatra se da je oprema, uređaji, sustavi, instalacije
i prenosive sastavnice za stacionarnu ili prenosivu uporabu, koje se upotrebljavaju
za upravljanje, proizvodnju, prijenos, skladištenje, mjerenje, regulaciju,
pretvorbu, potrošnju ili preradbu gradiva, odnosno energije, a koji se
postavljaju u ugrožen prostor te mogu biti uzročnici paljenja ili koji
sadrže vlastiti uzročnik paljenja smjese plina, para i prašine sa zrakom.

- *postrojenje* je skup uređaja, opreme i sredstava koji su povezani
instalacijama u jedan ili više sustava te zajedno čine tehnološku cjelinu.

- *ugrožen prostor,* pojam je definiran u hrvatskoj normi HRN EN
60079-10.

- eksplozivna atmosfera i ostali pojmovi rabljeni u ovom pravilniku
definirani su u normi HRN IEC 50 (426).

Članak 3.

Tehnički nadzor posebne opreme obuhvaća osnovni, redovni, kontrolni
i izvanredni pregled.

Osnovni pregled se obavlja:

- nad dokumentacijom za izgradnju postrojenja koje se nalazi u ugroženom
prostoru i u kojem se upotrebljava posebna oprema

- prije puštanja u rad postrojenja koje se nalazi u ugroženom prostoru
i u kojem je ugrađena posebna oprema

- kada tih posebne opreme nije bio odobren za uporabu

- kada je mijenjana namjena ugroženih prostora u građevinama ili se
proširuje kapacitet postrojenja kojim se mijenja ugrožen prostor u građevini
ili povećava kapacitet postrojenja kojim se utječe na promjene veličina
zona opasnosti

- kada se obavljaju veći popravci i prilagodbe posebne opreme kojim
se mijenjaju svojstva i značajke te opreme.

Redovni pregled obavlja se na ugrađenoj posebnoj opremi radi utvrđivanja
odgovara li posebna oprema uvjetima i zahtjevima, odnosno propisima u pogledu
tehničke i konstrukcijske sigurnosti koji su bili traženi, odnosno na snazi
prilikom puštanja u rad nakon izgradnje ili rekonstrukcije.

Kontrolni pregled obavlja se radi utvrđivanja da li su otklonjeni nedostaci
utvrđeni u osnovnom i/ili redovnom pregledu, a u rokovima koji su određeni
za otklanjanje utvrđenih nedostataka u redovnom pregledu.

Izvanredni pregled obavlja se:

- nakon pretrpljene havarije postrojenja ili dijela postrojenja u kojem
se nalazi posebna oprema

- na zahtjev nadležnog tijela inspekcije

- nakon većih popravaka i/ili prepravaka za koje se ne zahtijeva osnovni
pregled

- na zahtjev korisnika posebne opreme.

Članak 4.

Tehnički nadzor nad pravnim i fizičkim osobama za proizvodnju, popravak,
obnovu ili pregradnju posebne opreme provodi se kao osnovni tehnički nadzor
prije započinjanja aktivnosti i kao redovni tehnički nadzor u tijeku aktivnosti.

Članak 5.

Redovni tehnički nadzor obavlja se najmanje jednom u tri godine.

Rokovi iz stavka 1. ovog članka mogu biti i kraći ako se posebna oprema
nalazi u agresivnoj atmosferi koja bitno utječe na zadržavanje projektiranih
ili propisanih svojstava posebne opreme, ali ne kraći od jedne godine.

Članak 6.

Prilikom obavljanja tehničkog nadzora, javna ustanova iz članka 35.
Zakona o normizaciji može:

1. zahtijevati izmjenu u tehničkoj dokumentaciji glede usklađivanja
te dokumentacije s propisima i normama

2. zahtijevati dopunu dokumentacije kada se iz nje ne može pouzdano
utvrditi da li je ista izrađena sukladno propisima i normama

3. zahtijevati od pravne i fizičke osobe koja proizvodi, popravlja,
obavlja ili pregrađuje posebnu opremu da ukloni sve nedostatke koji su
utvrđeni tehničkim nadzorom

4. tražiti od nadležne inspekcije da naredi proizvođaču posebne opreme
povlačenje s tržišta one posebne opreme koja nije sukladna potvrđenoj (certificiranoj)
opremi ili nije potvrđena (certificirana)

5. zahtijevati od izvođača radova i korisnika da otkloni nedostatke
koji bitno narušavaju sigurnost pri uporabi posebne opreme

6. izdati mišljenje o načinu i uvjetima uporabe, načinu održavanja i
kontroli posebne opreme u ugroženom prostoru.

O ostalim utvrđenim nedostacima iz stavka 1. ovoga članka koji narušavaju
sigurnost, javna ustanova izvješćuje nadležno tijelo inspekcije glede postupanja
sukladno ovlaštenjima po posebnim zakonima.

Za utvrđene nedostatke koji predstavljaju neposrednu opasnost za život,
zdravlje i materijalna dobra iz stavka 1. točke 5. ovoga članka ovlaštena
osoba u javnoj ustanovi može usmeno narediti otklanjanje utvrđenih nedostataka,
a o tom će obavijestiti nadležno tijelo inspekcije koje će rješenjem narediti
otklanjanje tih nedostataka.

Članak 7.

O tehničkom nadzoru sastavlja se zapisnik u koji se unose sve činjenice
koje se utvrđuju prilikom tehničkog nadzora, a koji po sadržaju i formi
mora udovoljavati odredbama Zakona o općem upravnom postupku.

Na temelju zapisnika iz stavka 1. ovoga članka javna ustanova koja provodi
tehnički nadzor izdaje nalaz s prijedlogom mjera za otklanjanje utvrđenih
nedostataka.

Nalaz i zapisnik javna ustanova dostavlja pravnoj ili fizičkoj osobi
kod koje je obavljen tehnički nadzor i nadležnom tijelu inspekcije glede
postupanja u skladu s ovlaštenjima po posebnim zakonima.

II. TEHNIČKI NADZOR DOKUMENTACIJE

Članak 8.

1) Tehnički nadzor dokumentacije provodi se kao osnovni pregled, a obavlja
se na zahtjev investitora ili projektanta.

2) Tehničkim nadzorom dokumentacije provjerava se:

- da li su dobro projektirane (određene) zone opasnosti od eksplozije
u odnosu na izvore opasnosti i ventilaciju

- da li su odabrani podobni električni uređaji, oprema i sredstva koji
se ugrađuju u ugroženi prostor ovisno o zonama opasnosti i području primjene
(nadzemno ili podzemno)

- da li je projektirana ventilacija djelotvorna glede smanjenja ugroženog
prostora

- da li su izabrane mjere za smanjenje ili ukidanje pojedinih zona opasnosti
učinkovite

- da li je odabrana odgovarajuća zaštita od kratkog spoja, preopterećenja
i zemljospoja

- da li su u dokumentaciji predviđena sva potrebna mjerenja radi dokazivanja
ispravnosti instalacije prije njezina puštanja u pogon.

Ako se utvrdi da tehnička dokumentacija nije izrađena sukladno propisima
i normama iz područja protueksplozijske zaštite, zatražit će se izmjena
i/ili dopuna dokumentacije u određenom roku.

Kad je tehničkim nadzorom utvrđeno da dokumentacija zadovoljava sigurnosne
uvjete u pogledu protueksplozijske zaštite javna ustanova izdat će mišljenje
ili nalaz.

III. TEHNIČKI NADZOR POSTROJENJA PRIJE PUŠTANJA U POGON

Članak 9.

Tehnički nadzor prije puštanja postrojenja u pogon provodi se kao osnovni
pregled.

Tehničkim nadzorom postrojenja prije njegova puštanja u rad provjerava
se:

- podobnost projektiranih zona opasnosti od eksplozije u odnosu na trajne
ili povremene izvore opasnosti

- ugrađeni električni uređaji, oprema i sredstva u ugroženi prostor
glede njihove podobnosti u ovisnosti o zonama opasnosti i području primjene
(nadzemne ili podzemne) te njihovo priključivanje na instalacije

- učinkovitost instalirane ventilacije glede projektiranih parametara
kad je ona uvjet za smanjenje/izostanak ugroženog prostora

- učinkovitost izabranih mjera za smanjenje ili ukidanje pojedinih zona
opasnosti

- učinkovitost zaštita od kratkog spoja, preopterećenja, zemljospoja
i prenapona

- sustav uzemljenja (odgovarajući sustav mreže, neprekinutost, propisani
otpori uzemljivača ili spojeva i sl.).

Ako se utvrdi da izvedeno stanje nije usklađeno s propisima i normama
iz području protueksplozijske zaštite, odnosno s projektiranim veličinama
javna ustanova neće izdati mišljenje ili nalaz; u suprotnom javna ustanova
izdaje mišljenje ili nalaz.

IV. TEHNIČKI NADZOR POSEBNE OPREME U UPORABI KOD KORISNIKA

Članak 10.

Tehnički nadzor posebne opreme u uporabi kod korisnika obavlja se kao
redovni tehnički nadzor.

Tehnički nadzor iz stavka 1. ovoga članka obavlja se nad građevinama
i postrojenjima u kojima je ugrađena posebna oprema koja se nalazi u ugroženom
prostoru, a njime se provjerava:

- klasifikacija ugroženog prostora

- stanje protueksplozijske zaštite električnih uređaja i opreme

- električne i druge instalacije koje se nalaze u ugroženom prostoru
ili imaju utjecaj na ugroženi prostor.

Pored provjere iz stavka 2. ovoga članka tehničkim nadzorom posebne
opreme u uporabi kod korisnika utvrđuju se:

- opći tehnički podaci za identifikaciju građevina ili dijelova građevina
nad kojima se obavlja tehnički nadzor te stanje dokumentacije vezane za
posebnu opremu

- tehnološki postupci koji se obavljaju u građevini ili dijelu građevine

- stanje instalacije u odnosu na projektiranu

- osposobljenost osoba koje održavaju posebnu opremu.

Članak 11.

Klasifikacija ugroženog prostora prilikom tehničkog nadzora obuhvaća:

- utvrđivanje svih čimbenika koji utječu na klasifikaciju ugroženog
prostora

- pregled grafičke klasifikacije ugroženog prostora te usporedba projektiranih
zona opasnosti sa stvarnim zonama

- provjera izvora opasnosti (proračun koncentracije eksplozivne smjese)
te provjera učinkovitosti ventilacije u ugroženom prostoru kojim se smanjuju
ili ukidaju zone opasnosti.

Zahtjevima iz stavka 1. ovog članka smatra se da je udovoljeno ako se
prilikom tehničkog nadzora razredbe ugroženog prostora utvrdi da je klasifikacija
provedena sukladno normi HRN EN 60079-10.

Norma iz stavka 2. ovog članka primjenjuje se na klasifikaciju ugroženog
prostora koja je obavljena nakon stupanja na snagu ovog pravilnika, a na
ostale klasifikacije ugroženog prostora primjenjuje se norma iz stavka
2. ovog članka, ako je za korisnika povoljnija ili norme koje su vrijedile
kad je klasifikacija obavljena prilikom projektiranja, odnosno puštanja
u pogon postrojenja.

Članak 12.

Tehnički nadzor nad protueksplozijski zaštićenim električnim uređajima
i opremom obuhvaća provjeru svih parametara protueksplozijske zaštite uređaja,
sastavnica ili sustava te njihovu prikladnost glede klasifikacije ugroženog
prostora.

Pored navedenog u stavku 1. ovoga članka tehničkim nadzorom provjerava
se održavanje protueksplozijski zaštićenih električnih uređaja i opreme
sukladno HRN IEC 79-17, kao i izvođenje električnih instalacija prema HRN
IEC 79-14 i puštanja u pogon prema HRN IEC 79-17, odnosno ocjenjuje osposobljenost
pravnih i fizičkih osoba za obavljanje tih poslova.

Kod složenijih sustava, tehničkom nadzoru podliježe i tehnička dokumentacija
radi utvrđivanja usklađenosti iste s izvedenim, odnosno postojećim stanjem
glede protueksplozijske zaštite.

Članak 13.

Tehničkim nadzorom izvedenih električnih instalacija koje se nalaze
u ugroženom prostoru provjerava se:

- zaštita od atmosferskog pražnjenja

- zaštita od preopterećenja

- zaštita od kratkog spoja i zemljospoja

- način polaganja kabela ili ožičenja

- cjelovitost uzemljenja (integritet uzemljivača i mreže uzemljenja)

- prikladnost izvora napajanja, strujnih krugova i sigurnosnih barijera

- odvojenost Exi i neExi krugova

- izvedba priključaka i razvoda instalacije

- izjednačenje potencijala

- analiza sustava ako je prikladno i

- održavanje električne instalacije sukladno propisima i normama.

Za provjeru u smislu stavka 1. ovoga članka korisnik električne instalacije
obvezan je staviti na raspolaganje ovlaštenih djelatnicima javne ustanove
pojednostavljenu jednopolnu shemu s potrebnim parametrima (kao što je impedancija
kabela mreže, impedancija mreže isporučitelja u točki priključenja i dr.).

Prilikom tehničkog nadzora izvedenih električnih instalacija obavlja
se provjera njene sukladnosti s normom HRN IEC 79-14 za instalacije koje
su izgrađene nakon stupanja na snagu ovog pravilnika, a na ostalim instalacijama
s normama koje su vrijedile kad je instalacija projektirana, odnosno puštana
u pogon.

V. TEHNIČKI NADZOR PROIZVODNJE POSEBNE OPREME

Članak 14.

Tehnički nadzor proizvodnje posebne opreme je ocjena proizvođača radi
postizanja propisane razine kakvoće i pouzdanosti proizvedene posebne opreme
te udovoljenja zahtjevima iz potvrde tipa proizvoda.

Pri tehničkom nadzor proizvodnje provjerava se:

- organizacija i sustav osiguranja kakvoće

- razina organizacije tehničke kontrole proizvođača te nezavisnost odlučivanja

- organizacija tehničke kontrole i osiguranja kakvoće proizvoda što
uključuje

ulaznu kontrolu i skladištenje ulaznih gradiva i proizvoda

tehnološku kontrolu i skladištenje sklopova

završnu kontrolu proizvoda i otpremu te skladištenja

- sredstva kontrole i njihovo održavanje (umjeravanje)

- tehnologiju rada tehničke kontrole i uvjete rada

- stručnost djelatnika i odgovornih osoba

- izvješća o pojedinačnom ispitivanju proizvoda

- način označivanja proizvoda i postavljanje označenih pločica i znakova
i

- sve ostale činjenice i okolnosti koje mogu utjecati na kakvoću i pouzdanost
proizvoda.

VI. TEHNIČKI NADZOR POPRAVKA, OBNOVE I PREGRADNJE

Članak 15.

Tehnički nadzor popravka, obnove i pregradnje obavlja se nad pravnim
i fizičkim osobama koje navedene poslove obavljaju nad posebnom opremom.

2) Prilikom tehničkog nadzora pravne ili fizičke osobe koja obavlja
popravak, obnovu i/ili pregradnju utvrđuje se da li ista:

- ima odgovarajuća sredstva za taj posao

- ima stručno osposobljeno osoblje

- ima propisane postupke koje je odobrila javna ustanova

- upotrebljava neke usluge drugih pravnih i fizičkih osoba te da li
one zadovoljavaju uvjete iz ovog stavka

- obavlja popravak ili pregradnju sukladno propisima odnosno hrvatskim
normama

- označuje popravljenu ili obnovljenu posebnu opremu sukladno propisima
odnosno hrvatskim normama

- izdaje odgovarajuće izvješće o obavljenim radovima te ispitni list
o provedenom ispitivanju

- upotrebljava gradivo i dijelove za popravak i obnovu odobrene od proizvođača
odnosno od javne ustanove

- kod popravka i obnove bitnih dijelova za primijenjenu vrstu protueksplozijske
zaštite traži ocjenu ispravnosti od proizvođača za domaće proizvode, a
za uvezene od javne ustanove

- obavlja pregradnju posebne opreme uz odobrenje javne ustanove

- popisuje sve radove na posebno opremi.

Pored navedenog u stavku 2. ovog članka tehničkim nadzorom nad pravnim
ili fizičkim osobama koje obavljaju popravak, obnovu i/ili pregradnju utvrđuje
se da li se ti radovi obavljaju sukladno normi HRN IEC 79-19.

Članak 16.

Proizvođač koji obavlja popravak, obnovu ili pregradnju proizvoda koje
sam proizvodi ne podliježe odredbama članka 15. ovog Pravilnika.

VII. PRIJELAZNE I ZAVRŠNE ODREDBE

Članak 17.

Proizvođač ili popravljač, uvoznik ili korisnik posebne opreme obvezni
su podnijeti prijavu javnoj ustanovi o proizvodnji, popravku, uvozu, ispitivanju
posebne opreme za koju je propisan tehnički nadzor.

Članak 18.

Ovaj pravilnik stupa na snagu osmog dana od dana objave u "Narodnim
novinama".

Klasa: 011-02/98-02/9
Urbroj: 558-04/1-98-2
Zagreb, 22. travnja 1998.

Ravnatelj
**dr. sc. Jakša Topić, dipl. ing.,** v. r.

Pravilnik, NN 69/1998-834